दिल्ली विश्वविद्यालय के सेंट स्टीफेंस कॉलेज स्थित गिरिजाघर के दरवाजे पर शरारती तत्वों ने कथित तौर पर मंदिर बनाए जाने की बात लिखी। मीडिया रिपोर्ट्स के मुताबिक चर्च के दरवाजे पर रोमन लिपि में काले अक्षरों में लिखा गया- ”मंदिर यहीं बनेगा।” कहा जा रहा है कि गिरिजाघर के बाहर बने ईसाइयों के धार्मिक चिन्ह को भी विकृत देखा गया। मीडिया रिपोर्ट्स के मुताबिक विश्वविद्यालय सूत्रों ने बताया कि शुक्रवार (4 मई) की शाम को इस तरह की छेड़छाड़ देखी गई थी और शनिवार को लिखे गए नारों को मिटाने का काम शुरू किया गया। स्टीफेंस के एक छात्र ने नाम न जाहिर करने की शर्त पर मीडिया को बताया कि ”कुछ छात्रों का शुक्रवार को पहले ही इस छेड़छाड़ पर ध्यान गया था, लेकिन मैंने शनिवार तड़के इसे देखा। कुछ देर बाद मैंने देखा कि स्टाफ ने नारों को मिटाने का काम शुरू कर दिया था। शनिवार की दोपहर तक सभी नारे मिटा दिए गए थे।”